DA Den Europæiske Unions Tidende CE 88/120

(2004/C 88 E/0127)

SKRIFTLIG FORESPØRGSEL E-2919/03

af Marco Cappato (NI) og Maurizio Turco (NI) til Kommissionen

(2. oktober 2003)

Om: Situationen for den italienske statsborger Maurizio Trotta, som sidder fængslet i Rumænien

Den 2. august 2002 blev Maurizio Trotta, italiensk statsborger med bopæl i Reggio Emilia, arresteret i Rumænien med beskyldning om international handel med narkotika, fordi han var i besiddelse af 11 gram hash, som blev fundet i hans lejede bolig i Craiova.

Maurizio Trotta, som siden sin arrestation har siddet fængslet i fængslet i Craiova, har fået sin sag behandlet ved en førsteinstansdomstol, hvor han er blevet idømt en fængselsstraf på to år, eftersom beskyldningen om international handel med narkotika, for hvilken der gælder en fængselssstraf på op til 25 år, bortfaldt.

Efter dommen på to år skulle Maurizio Trotta i betragtning af sin gode opførsel have forladt fængslet i december 2003, men efter at den offentlige anklagemyndighed har anket førsteinstansdommen, skal sagen gå om fra begyndelsen, og der vides nu overhovedet intet om dommens længde samtidig med, at Maurizio Trotta fortsat sidder fængslet.

I mellemtiden bruger Trottas familie store summer på rejser til Rumænien og på advokathonorarer til den italienske advokat Liborio Catagliotti og de forskellige rumænske advokater, som efterhånden er blevet erstattet med hinanden under retssagen.

Det er også kommet os for øre, at der under denne sag, hvis udfald er usikkert med hensyn til såvel tidsplanen som dommens størrelse, skulle være blevet stillet store og ulovlige krav om penge fra personer, der udnytter situationen.

Kan Kommissionen — efter at have foretaget de fornødne undersøgelser hos de rumænske myndigheder — oplyse, om ikke der i det her omhandlede tilfælde og med udgangspunkt i unionstraktaterne kan konstateres overtrædelser af de grundlæggende rettigheder?

Vil Kommissionen aflægge rapport om de rumænske myndigheders svar og i denne forbindelse oplyse, hvilke initiativer der eventuelt vil blive taget?

Svar afgivet på Kommissionens vegne af Günter Verheugen

(14. november 2003)

Kommissionen kan ikke tage stilling til individuelle retssager ved de nationale domstole. Det har alene domstolene kompetence til at gøre, og Kommissionen hverken kan eller bør blande sig heri. Kommissionen skal bemærke, at en person, som føler, at hans eller hendes rettigheder er blevet krænket i en stat, som har ratificeret den europæiske menneskerettighedskonvention, f.eks. i forhold til artikel 6 om retten til en retfærdig rettergang, har ret til at indbringe sin sag for Den Europæiske Menneskerettighedsdomstol, efter at alle indenlandske retsmidler er udtømt.

Kommissionen har for nylig indhentet oplysninger hos det rumænske justitsministerium om den særlige sag, som det ærede medlem henviser til. Det fremgår heraf, at Maurizio Trotta blev arresteret og varetægtsfængslet den 2. august 2002. Han blev formelt tiltalt af anklagemyndigheden ved retten i Dolj den 26. august 2002 for at have indført narkotika i landet, for ulovlig narkotikahandel og ulovlig narkotikabesiddelse. Han blev derefter den 9. juli 2003 frikendt for rettens to første anklager men idømt to års fængsel for ulovlig narkotikabesiddelse. Efter anke fra anklagemyndigheden blev Maurizio Trottas dom den 25. september 2003 forhøjet til fem år af appelretten i Craiova for indførsel af narkotika i landet, for ulovlig narkotikahandel og ulovlig narkotikabesiddelse.

Ifølge den relevante rumænske lovgivning om narkotikakriminalitet, nemlig lov 143 om bekæmpelse af ulovlig narkotikahandel og brug af narkotika, som blev vedtaget den 26. juli 2000 og ændret ved lov 169/2002 og 39/2003, klassificeres cannabisplanter, (Cannabis sativa), cannabis/marijuana i urteform, cannabis-harpiks/hashish, og cannabisolie i liste tre som »risiko«-stof. Artikel 3, stk. 1, fastsætter, at indførsel af et »risiko«-stof i Rumænien straffes med 10-20 års fængsel. Artikel 2, stk. 1, fastsætter, at ulovlig handel med et »risiko«-stof straffes med 3-15 år, og ifølge artikel 4 er straffen for ulovlig narkotikabesiddelse 2-5 år.